*Raport privind mijloacele financiare*

*acumulate și distribuite pentru gestionarea*

*crizei refugiaților din Ucraina*

*Perioada 24 februarie - 31 decembrie 2022*

La situația din 31 decembrie 2022, în bugetul de stat au fost încasate mijloace bănești în formă de *donații din partea persoanelor fizice și juridice* în sumă de 290,2 mil. lei, destinate pentru gestionarea crizei refugiaților din Ucraina, inclusiv: 31,1 mil. lei constituie donații din surse interne, iar 259,1 mil. lei - din surse externe, *dintre care - 41,2 mil. lei donate de către Ministerul Finanțelor al Lituaniei pentru Fondul de reducere a vulnerabilității energetice întru acordarea compensațiilor persoanelor refugiate.*

Din surse externe, în volume mai mari au fost donate mijloace financiare de către: Agenția Suedeza pentru Dezvoltare si Cooperare Internațională (Sida/Asdi) – 69,1 mil. lei; Departamentul Afacerilor Externe al Elveției – 60,6 mil.lei; Ministerul Afacerilor Externe al Republicii Lituania – 24,8 mil.lei; Agenția Slovacă pentru Cooperare Internațională – 2,1 mil.lei; Ministerul Finanțelor al Republicii Estonia – 2,0 mil.lei și alți donatori. De asemenea, au fost acumulate donații prin intermediul ambasadelor RM la Tokyo – 36,8 mil.lei și în China - 0,4 mil.lei.

Pentru gestionarea crizei refugiaților din Ucraina, prin intermediul fondurilor de urgență ale Guvernului au fost repartizate mijloace financiare în sumă de 484,7 mil. lei, dintre care38,6 mil. lei din fondul de rezervă și 446,1 mil. lei din fondul de intervenție, inclusiv:

- 3,7 mil. lei pentru sporul de compensare pentru munca prestată în condiții de risc sporit pentru sănătate autorităților publice locale de nivelul II. ***La situația din 31.12.2022, din suma totală alocată în aceste scopuri au fost executate 3,2 mil. lei;***

- 3,8 mil. lei pentru completarea rezervelor de stat și de mobilizare Agenției Rezerve Materiale, ca urmare a eliberării produselor alimentare și bunurilor pentru asigurarea refugiaților. ***La situația din 31.12.2022, suma alocată a fost executată integral.***

- 2,4 mil. lei pentru transportarea refugiaților, Ministerului Infrastructurii și Dezvoltării Regionale. ***La situația din 31.12.2022, suma alocată a fost executată integral.***

- 18,2 mil. lei pentru acoperirea costurilor de funcționare a centrelor de plasament temporar pentru refugiați, create de instituțiile publice din subordinea autorităților publice centrale, întreprinderile de stat, societățile cu capital majoritar de stat, organizațiile necomerciale, Ministerului Muncii și Protecției Sociale (17,3 mil. lei) și Ministerului Educației și Cercetării (0,9 mil. lei). ***La situația din 31.12.2022, suma alocată a fost executată integral.*** Conform Dispozițiilor Comisiei pentru Situații Excepționale nr.16 din 20 aprilie 2022 și nr.21 din 18 mai 2022 capacitatea totală a centrelor de plasament temporar este în număr de 5940 locuri;

- 40,8 mil. lei pentru acordarea ajutorului umanitar Ucrainei. ***La situația din 31.12.2022, din suma totală alocată au fost executate 39,2 mil. lei.***

- 2,7 mil. lei pentru întreținerea centrelor de adăpost temporar a refugiaților, Cancelariei de Stat (1,8 mil.lei) și Ministerului Muncii și Protecției Sociale (0,9 mil. lei). ***La situația din 31.12.2022 din suma totală alocată în aceste scopuri au fost executate 2,6 mil. lei;***

- 57,0 mil. lei pentru întreținerea centrelor de plasament temporar a refugiaților deschise de autoritățile publice locale de nivelul I și II. Conform Dispozițiilor Comisiei pentru Situații Excepționale (nr.10 din 15 martie 2022; nr.12 din 25 martie 2022; nr.16 din 20 aprilie 2022; nr.21 din 18 mai 2022), capacitatea totală a centrelor de plasament temporar ale autorităților locale este în număr de 10959 locuri. ***La situația din 31.12.2022 din suma totală alocată în aceste scopuri au fost executate 41,6 mil. lei;***

- 356,1 mil. lei pentru acordarea sporului de compensare pentru munca prestată în condiții de risc sporit pentru sănătate, Ministerului Afacerilor Interne (312,0 mil. lei), Ministerului Apărării (42,7 mil. lei) și Ministerului Muncii și Protecției Sociale (1,4 mil. lei). ***La situația din 31.12.2022 din suma totală alocată în aceste scopuri au fost executate 350,6 mil. lei.***